L-arti viżiva se tkun il-qofol ta’ festival organizzat fil-Belt lejn l-aħħar tas-sajf bis-sehem ta’ artisti internazzjonali u oħrajn lokali. Il-festival mhux se jkollu biss esebizzjonijiet iżda anke elementi edukattiv. Bejn l-ewwel u s-seba’ ta’ Settembru se jsir festival ġdid bl-isem Valletta International Visual Arts Festival, fil-qosor VIVA Malta. Dan il-festival se jkun l-ewwel wieħed tax-xorta tiegħu billi qabel qatt ma ġie organizzat festival ddedikat għall-arti viżiva. Dan tħabbar f’konferenza tal-aħbarijiet fuq il-bejt tal-kavallier ta’ San Ġakbu fil-Belt fl-isfond ta veduta mill-isbaħ tal-Belt u l-madwar. Dan il-post se jkun qed jilqa fih parti minn dan il-festival. Għal dan il-festival se jiġu artisti u kuraturi barranin. Fost l-artisti hemm Mieke Bal li mhux biss tesebixxi x-xogħol tagħha iżda se tgħati lectures għall-pubbliku. Id-Direttur Artistiku tal-festival, Raphael Vella, qal li l-festival VIVA MALTA mhux biss irid ikun esebizzjoni ta’ darba iżda xi ħaġa li tħalli frott dejjiemi. Il-Ministru għall-Kultura, Owen Bonniċi, u s-Segretarju Parlamentari għaż-Żgħażagħ, Chris Agius, tkellmu fuq il-valur edukattiv tal-arti u l-kontribut li dan l-festival irid jaghti lit-talenti tal-arti visiva. Il-festival VIVA se jiġi organizzata miċ-Ċentru għall-Kreattivita’ tal-Kavallier ta’ San Ġakbu, il-Kunsill Malti għall-Kultura u l-Arti, il-Fondazzjoni Valletta 2018 u Aġenzija Żgħażagħ.